Weekendens vejr byder på mange skyer og perioder med regn og byger og temperaturer omkring 17-20 grader.

Der bliver ingen strandvejr i weekenden, lyder den kedelige melding fra DMI. - Den kommende weekends vejr kommer til at stå i skærende kontrast til forrige weekends sol og varme, siger DMI's vagtchef Lars Henriksen. - Et lavtryk tager turen hen over landet i løbet af weekenden, og det giver regn og byger, stedvist med torden. Det bliver et par dage med mange skyer og perioder med regn eller byger, siger Lars Henriksen. Der bliver dog også plads til lidt sol for de heldige. - Den nord- og østlige del af landet kan være heldige at få lidt sol, inden skyerne kommer lørdag, mens den vestlige del får opklaring og nogen sol i løbet af søndagen, lover vagtchefen. Temperaturerne kommer til at ligge omkring 17 til 21 grader og 10 til 17 grader om natten køligst om søndagen. Den grå vejrudsigt er altså langt væk fra sidste weekends sommerhede, hvor der mandag blev målt over 32 graders varme.